
Betegtájékoztató: Információk a felhasználó számára
Ringer laktát-Hartmann TEVA oldatos infúzió

nátrium-klorid, kálium-klorid, kalcium-klorid-dihidrát, nátrium-laktát-oldat 50%

Mielőtt beadják Önnek ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További kérdéseivel forduljon kezelőorvosához vagy a gondozását végző egészségügyi szakemberhez.

· Ha Önnél bármilyen mellékhatás jelentkezik, tájékoztassa erről kezelőorvosát vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4.

A csomagolás tartalma és egyéb információk

1.
Milyen típusú gyógyszer a Ringer laktát – Hartmann Teva oldatos infúzió és milyen betegségek esetén alkalmazható?
A Ringer laktát-Hartmann TEVA oldatos infúzió elektrolitok izotóniás oldata. A készítmény összetevői és azok koncentrációja olyan módon lett megválasztva, hogy hasonlítson a vérplazmáéhoz.

A Ringer laktát-Hartmann TEVA oldatos infúzió alkalmazható folyadékpótlásra, hirtelen vagy hosszabb idő alatt, fokozatosan kialakult folyadékvesztés eseteiben. Égési és egyéb eredetű sérülést követően, műtét alatti folyadékpótlásra, a keringő vértérfogat csökkenésével, vérzés következtében kialakuló sokkos állapotok bevezető kezelésére, napi folyadék- és elektrolitszükséglet fedezésére, valamint úgynevezett metabolikus acidózis kezelésére.

Vivőoldatként elektrolitkoncentrátumok és kompatibilis gyógyszerek beadásához alkalmazható.

2.
Tudnivalók a Ringer laktát – Hartmann Teva oldatos infúzió alkalmazása előtt
Nem alkalmazható a Ringer laktát- Hartmann TEVA oldatos infúzió:

Az oldat alkalmazása ugyan általában veszélytelen, azonban nem adják be Önnek, amennyiben:

· az Ön vértérfogata vagy a szervezetében levő folyadék térfogata nagyobb mint a normálérték,
· szöveti vizenyője, azaz ödémája van,
· csökkent vizeletkiválasztással vagy vizelet-visszatartással járó súlyos veseelégtelensége van,
· nem kompenzált szívelégtelenségben szenved,
· nagyon magas a kálium, nátrium, kalcium vagy klorid szintje az Ön vérében,
· súlyos májkárosodásban szenved,

· súlyos laktátanyagcsere-zavara van, vagy vérében már kórosan magas a laktátszint,
· kóros a szérum sav-bázis egyensúlyának szabályozása,
· digitálisz-kezelésben részesül.
· újszülötteknek és csecsemőknek a máj éretlensége miatt nem adható.
A Ringer laktát-Hartmann TEVA oldatos infúzió fokozott elővigyázatossággal alkalmazható
Amennyiben Ön szív- vagy tüdőbetegségben szenved, nagyobb mennyiségű infúziót csak folyamatos ellenőrzés mellett fog kapni.
A kezelés során rendszeresen ellenőrizni fogják a vérében az elektrolitok szintjét, az Ön sav-bázis egyensúlyát és a máj laktát-metabolizmusát.

Amennyiben Ön a következő állapotok valamelyikében szenved, a készítmény körültekintő alkalmazását megelőzően, valószínűleg ellenőrző vizsgálatokon kell majd részt vennie, mely során megállapítják, hogy adható-e Önnek a készítmény:

· (az oldat nátrium tartalma miatt) nátrium-visszatartással együtt járó állapotok, mint pl. magas vérnyomás, szívelégtelenség, szöveti vizenyő (ödéma), vesebetegség, különösen terhesség alatt (preeklampszia), vagy az aldoszteron nevű hormon kórosan magas plazmaszintje esetén (hiperaldoszteronizmus),
· (az oldat kálium tartalma miatt) szívbetegséggel illetve kórosan magas káliumszinttel együttjáró állapotok (vesebetegség, heveny vízvesztés [dehidráció], vagy jelentős szöveti károsodás, mint pl. súlyos égési sérülések esetén),
· (az oldat kalcium tartalma miatt) vesebetegség, vagy emelkedett D-vitamin-szinttel járó betegségek esetén, mint pl. némelyik bőrbetegség,
· (az oldat laktát tartalma miatt) a laktát-anyagcsere zavarával járó májkárosodás vagy cukorbetegség esetén.

Közölje kezelőorvosával, amennyiben az imént felsorolt állapotok valamelyikében szenved, vagy a múltban valamelyik előfordult Önnél!

Egyéb gyógyszerek és a Ringer laktát-Hartmann Teva oldatos infúzió
Feltétlenül tájékoztassa kezelőorvosát a jelenleg vagy nemrégiben szedett, valamint szedni tervezett egyéb gyógyszereiről, beleértve a vény nélkül kapható készítményeket is.

Egyes gyógyszerek és a Ringer laktát-Hartmann TEVA oldatos infúzió kölcsönhatásba lépnek egymással, ezért együttadásuk nem javasolt. Amennyiben Ön a felsorolt gyógyszerfajták valamelyikét szedi, valószínűleg nem ezzel a készítménnyel fogják az Ön infúziós kezelését végezni:

· (az oldat nátrium tartalma miatt)
· szteroidhormon- és karbenoxolon-készítmények, melyek nátrium- és vízvisszatartást okoznak

· (az oldat kálium tartalma miatt)

-
káliummegtakarító vízhajtó készítmények (amilorid, spirolakton, triamteren önállóan, vagy kombinációban),
-
angiotenzin-konvertáló enzimgátlók és angiotenzin II-receptor-blokkolók,
-
takrolimusz és ciklosporin.

Ezek a gyógyszerek növelik a plazma káliumszintjét, mely egyidejű vesebetegség esetén halálos lehet.
· (az oldat kalcium tartalma miatt)

-
digitáliszok (szív működését segítő gyógyszerek), melyek hatása kalcium jelenlétében fokozódik, és ez súlyos, illetve végzetes szívritmuszavarokat okozhat

· tiazid vízhajók vagy D-vitamin-készítmények, melyek jelentősen megemelik a plazma kalciumszintjét kalcium együttes adása esetén.
· a bifoszfonátok, fluoridok, fluorokinolonok és tetraciklinek, melyek kalciummal együttadva kevésbé szívódnak fel.
· (az oldat laktát tartalmának esetleg a sav-bázis-egyensúlyra gyakorolt hatása miatt)
· A savas karakterű gyógyszerek, mint pl. a szalicilátok, a barbiturátok és a lítium, gyorsabban ürülnek a vesén keresztül.
· A bázikus karakterű gyógyszerek, mint pl. a szív működését segítő gyógyszerek és a pszichostimulánsok, lassabban ürülnek.
Fenti felsorolásban a készítményeket hatóanyagtartalmuk, hatásmechanizmusuk alapján csoportosítva említjük, és nem a gyógyszer védjegyzett (kereskedelmi) nevén. Amennyiben Ön nem biztos abban, hogy az Ön által szedett többi gyógyszerrel együtt alkalmazható-e a Ringer laktát-Hartmann TEVA oldatos infúzió, feltétlenül kérdezze meg kezelőorvosát.

Terhesség, szoptatás és termékenység:

Szoptatás alatt a készítmény külön megszorítás nélkül alkalmazható.

Az elektrolit- és folyadékháztartást ellenőrizni kell, így a készítmény a terhesség és a szoptatás alatt is biztonságosan alkalmazható.

A kalcium átjut a méhlepényen és kiválasztódik az anyatejbe.

A készítmény hatásai a gépjárművezetéshez és a gépek kezeléséhez szükséges képességekre

A készítménynek a gépjárművezetéshez és a gépek kezeléséhez szükséges képességekre gyakorolt hatásai nem ismertek.

3.
Hogyan kell alkalmazni a Ringer laktát–Hartmann Teva oldatos infúziót?
A Ringer laktát-Hartmann TEVA oldatos infúziót a gondozását végző egészségügyi szakember vagy orvos adja be.

A gyógyszert infúzió formájában közvetlenül a vénába adják. A beadott infúzió mennyiségét és sebességét az orvos az Ön klinikai állapotának, korának megfelelően határozza meg.

Foszfát- és hidrogén-karbonát-tartalmú oldatokkal inkompatibilis, így azokkal elegyíteni tilos!

Egyéb elektrolitkoncentrátumokkal és kompatibilis gyógyszerekkel történő elegyítéskor figyelemmel kell lenni a pH és izotónia változására.
Ha az előírtnál több Ringer laktát- Hartmann TEVA oldatos infúziót kapott

Túl sok infúzió, vagy túl gyors beadás folyadék- és nátrium-túltelítődéshez vezethet, mely a szövetek vizenyősödésének veszélyével járhat, különösen károsodott vesefunkció esetén.

Bármilyen káliumtartalmú folyadék túladagolása hiperkalémiához (túl magas plazma káliumszint) vezethet, melynek tünetei a következők:

- bizsergő érzés a végtagokban,
- szívritmuszavar, akár szívmegállás is előfordulhat,
- izomgyengeség, izombénulás,

- zavartság.

Bármilyen kalciumtartalmú folyadék túladagolása hiperkalcémiához (túl magas plazma kalciumszint) vezethet, melynek tünetei a következők:

- étvágytalanság, hányinger, hányás, hasi fájdalom illetve székrekedés,
- izomgyengeség,
- mentális problémák,
- túlzott szomjúságérzés, nagy mennyiségű, híg vizelet termelődése, kalcium-lerakódás a vesékben, vesekő,

- szívritmuszavarok, kóma.

Bármilyen laktáttartalmú folyadék túladagolása hipokalémiához (túl alacsony plazma káliumszint) vezethet, melynek tünetei a következők:

· hangulati zavar,

· fáradékonyság, izomgyengeség,
· légszomj,
· szívritmuszavar.
Amennyiben közérzetében változás állna be a készítmény alkalmazásának ideje alatt vagy azt követően, azonnal szóljon a kezelőorvosának vagy a gondozását végző egészségügyi szakembernek!

Orvosa a megfelelő módon fog eljárni. Amennyiben valamilyen gyógyszert adtak az infúziós oldathoz, a túladagolás tünetei az egyidejűleg alkalmazott gyógyszertípustól is függeni fognak.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy a gondozását végző egészségügyi szakembert.

4.
Lehetséges mellékhatások
Mint minden gyógyszer, így a Ringer laktát-Hartmann TEVA oldatos infúzió is okozhat mellékhatásokat, amelyek azonban nem mindenkinél jelentkeznek.

A Ringer laktát-Hartmann TEVA oldatos infúzió alkalmazásakor az alábbi mellékhatások fordulhatnak elő:

Gyakori mellékhatások (10-ből legfeljebb 1 beteget érinthet):
· elektrolit-háztartásbeli zavarok.
Ritka mellékhatások (1000-ből legfeljebb 1 beteget érinthet):
· allergiás reakciók vagy anafilaxiás/anafilaktoid tünetek, mint helyi vagy egész testet érintő csalánkiütés, bőrpír, égető érzés, viszketés, izzadás, arc- és/vagy nyaki ödéma.
· orrnyálkahártya-duzzanat, köhögés, tüsszentés, hörgőgörcs, nehézlégzés, mellkasi nyomás vagy mellkasi fájdalom,
· túlságosan gyors vagy lassú szívverés,
· láz, a szúrás helyének elfertőződése, fájdalma, az érpályán kívülre juttatott infúzió helyéről induló vérrögképződés (trombózis), illetve visszérgyulladás,

· túltöltés (túl sok folyadék bevitele a szervezetbe).
Nagyon ritka mellékhatások (10 000-ből legfeljebb 1 beteget érinthet): 
· szorongás, pánikroham,
· görcsroham, melyet a laktát okozta alkalózis válthat ki.

Szívbetegségek vagy tüdőödéma esetén a túltelítődés és szívelégtelenség gyakrabban fordulhatnak elő.

Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5.
Hogyan kell a Ringer laktát–Hartmann Teva oldatos infúziót tárolni?
Legfeljebb 25 °C-on tárolandó.
A gyógyszer gyermekektől elzárva tartandó!
A csomagoláson feltüntetett lejárati idő (Felhasználható:/Exp) után nem szabad alkalmazni ezt a gyógyszert. A lejárati idő az adott hónap utolsó napjára vonatkozik.
Kizárólag a sértetlen műanyag tartályban lévő, tiszta, színtelen oldat használható fel.

A megbontott infúziót félretenni és később felhasználni tilos!

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.

6.
A csomagolás tartalma és egyéb információk
Mit tartalmaz a Ringer laktát- Hartmann TEVA oldatos infúzió?

A készítmény hatóanyagai kiszerelési egységenként:

500 ml műanyag tartály két egyenértékű csatlakozási ponttal:

Nátrium-klorid
3,010 g

Kálium-klorid
0,205 g

Kalcium-klorid-dihidrát
0,130 g

Nátrium-laktát-oldat 50%
3,138 g

1000 ml műanyag tartály két egyenértékű csatlakozási ponttal:

Nátrium-klorid
6,020 g

Kálium-klorid
0,410 g

Kalcium-klorid-dihidrát
0,260 g

Nátrium-laktát-oldat 50%
6,277 g

Ozmolaritás:279 mOsm/l

pH: 5,0-7,0

Névleges elektrolit-koncentráció (mmol/l): 

Na+
131

K+
5

Ca2+
2

Cl-
111
Laktát-
29
Egyéb összetevők: injekcióhoz való víz.
Milyen a készítmény külleme és mit tartalmaz a csomagolás?

Küllem: tiszta, színtelen, átlátszó, steril oldat.

Csomagolás:
500 ml vagy 1000 ml oldat lehúzható HDPE védőlappal fedett, két egyenértékű csatlakozó ponttal rendelkező dugóval és LDPE kupakkal ellátott, színtelen, átlátszó, zárt LDPE infúziós tartályban.
A forgalombahozatali engedély jogosultja:
TEVA Gyógyszergyár Zrt.
4042 Debrecen, Pallagi út 13.

Gyártók:

Vioser S.A. Parenteral Solutions Industry

9th km National Road Trikala-Larisa

42100, Taxiarches Trikala,

Görögország
OGYI-T-6189/05
(500 ml műanyag tartály két egyenértékű csatlakozási ponttal)
OGYI-T-6189/06
(1000 ml műanyag tartály két egyenértékű  csatlakozási ponttal)
A betegtájékoztató legutóbbi felülvizsgálatának dátuma: 2026. január.

